आशंका व्यक्त की जा रही है कि यह धमाका आत्मघाती हमलावर ने किया है.

तरबेला ग़ाज़ी पाकिस्तान की राजधानी इस्लामाबाद से क़रीब 70 किलोमीटर दक्षिण में स्थित है.

पाकिस्तानी सेना के प्रवक्ता मेजर जनरल वहीद अरशद ने धमाके की पुष्टि की है और बताया है कि मारे गए सभी लोग सैनिक थे. 

उन्होंने बताया कि धमाके की जाँच की जा रही है पर अभी तक यह स्पष्ट नहीं हो सका है कि इस धमाके के पीछे क्या कारण थे.

जिस वक्त ये धमाका हुआ उस वक्त कुछ सैनिक मेस में खाना खा रहे थे.

एक वरिष्ठ अधिकारी का कहना है कि घायल सैनिकों में कई की हालत गंभीर है और इसलिए मरने वालों की संख्या बढ़ सकती है.

जानकारी के मुताबिक जिस सैन्य वाहिनी के मेस में धमाका हुआ है, वहाँ के सैनिक पिछले दिनों इस्लामाबाद की लाल मस्जिद पर हुई सैनिक कार्रवाई में शामिल थे.

घायल सैनिकों को नज़दीकी अस्पताल में भर्ती कराया गया है. बताया जा रहा है कि अधिकतर सैनिक एसएसजी के सदस्य हैं.

 \n\nउपरोक्त लेख के लिए मुझे एक अच्छा शीर्षक दें।
सेना की कैंटीन पर हमला, 15 की मौत